Toshkentda 1-fevraldan qog‘oz ko‘rinishidagi oylik yo‘l chiptalari sotuvi to‘xtatiladi

Toshkent jamoat transporti uchun mo‘ljallangan barcha turdagi (talaba, o‘quvchi, nafaqa hamda aholi) qog‘oz ko‘rinishidagi oylik yo‘l chiptalari 2021-yil 1-fevraldan boshlab sotuvga chiqarilmaydi, deya xabar bermoqda “Toshshahartransxizmat”.

Bundan tashqari, 2021-yil 1-fevraldan imtiyozli elektron oylik yo‘l chiptalari uchun belgilangan kunlik tariflar faollashtiriladi.
Qolaversa, elektron chiptalarni ilk bor xarid qilayotgan yo‘lovchilarning transport kartalarida 30 kunlik tarif avtomatik tarzda yoqiladi. U birinchi to‘lov amalga oshirilgan sanadan tarifda belgilangan kunga qadar amal qiladi.
Shuningdek, barcha turdagi transport kartalari 3 yil muddatga foydalanish uchun taqdim etiladi. Har oy yangi elektron oylik yo‘l chiptalari xarid qilish lozim bo‘lmaydi. Faqatgina qulay tariflarni yuklab olish kifoya qiladi.
Avvalroq Toshkentda 1-dekabrdan boshlab elektron transport kartasi narxi 15 ming so‘m etib belgilangani, Toshkent jamoat transportida yo‘l haqini naqd pulda to‘lash tartibi bekor qilinmasligi hamda imtiyozli transport kartalari 1-yanvardan bepul bo‘lishi haqida xabar berilgandi.